A **Pescaría** é un barrio da Coruña, situado no istmo da península sobre a que se levanta a cidade. Foi o primeiro que se construíu extra muros por mor do aumento da poboación na Cidade Vella.

Toponimia
---------

O seu nome débese ao feito de ser unha zona inicialmente habitada polos pescos (ou pescadores) da Coruña, pero foi traducido ao castelán por **Pescadería**. Os procesos de normalización lingüística non resultaron na simple recuperación do topónimo medieval, senón que supuxeron tamén a tradución literal do termo hexemónico en castelán polas palabras galegas que designan o lugar de venda do peixe: **Peixería**, **Peixaría** ou o híbrido **Pescadaría**.

Historia
--------

Rúa Real.
Situación da Pescaría (vermello) no concello da Coruña. En amarelo María Pita, en laranxa O Orzán e en verde os xardíns do Recheo.
A Pescaría xurdiu fóra da muralla debido ao crecemento da poboación a partir do século XIV. Xa en 1456 o concello pediu ao rei Henrique IV medidas para evitar o traslado da poboación dende a Cidade Vella.

A partir de entón, a Pescaría converteuse no núcleo comercial e pesqueiro, e contaba con dúas parroquias, a de San Xurxo e a de San Nicolao. A importancia da zona, que a principios do século XVI xa duplicaba a poboación da Cidade, provocou a mellora das condicións urbanas, ademais da necesidade de construír fortificacións. No século XVII estableceuse o primeiro convento do barrio, da Compañía de Xesús.

As melloras culminaron no século XVIII coa construción de edificios como as Casas de Paredes, a Aduana ou o Consulado.

No século XIX a expansión do barrio produciuse cara ao Orzán co establecemento dalgunhas fábricas, ademais de pola construción do "Recheo", que supuxo a ampliación do porto e a aparición dos Xardíns de Méndez Núñez.

Coa demolición das murallas conectouse a Pescaría coa Cidade Vella pola zona próxima á praza de María Pita e comezou a ampliación da cidade co proxecto do Primeiro Ensanche no Campo de Carballo. Dentro dos plans de aliñamento de principios do século XX leváronse a cabo o proxecto do que foi o mercado de Santo Agostiño e a apertura da rúa de Durán Loriga para conectar mellor a Pescaría co novo ensanche.

Descrición
----------

A diferenza do plano da Cidade Vella, a Pescaría ten un trazado lonxitudinal. Isto é debido a que esta zona cumpría a función de unir o núcleo primitivo cos camiños de saída, orixinariamente as rúas Real e de Santo André.

Dentro da Pescaría existían dous espazos morfolóxicos diferentes: o sector de San Nicolao tiña quinteiros pequenos e rúas entrecortadas, mentres que na zona de Santo André había quinteiros máis amplos con hortas no seu interior.

Notas
-----

1. ↑  Suma dos datos das seccións correspondentes segundo o IGE (2015) Arquivado 16 de novembro de 2018 en Wayback Machine.
2. ↑  Coruña, La Opinión de A. ""Os topónimos cóntannos o que eramos e o que agora ninguén lembra"". *www.laopinioncoruna.es* (en castelán). Consultado o 2020-02-01.
3. ↑  "Quen Somos? - Historia Século XVI-XVII". *www.puertocoruna.com*. Arquivado dende o orixinal o 23 de abril de 2016. Consultado o 2020-02-01.
4. ↑  Coruña, Concello da Coruña. ""Dende Pescaría"". *www.facebook.com*. Consultado o 2018-18-08.
5. ↑  Concello da Coruña
6. ↑  Casas da Pescaría en Turgalicia
7. ↑  El monopolio de los zapateros
8. ↑  Guía da Coruña
9. ↑  José Manuel Sande destaca a conexión da Coruña mariñeira e da vangarda artística da segunda edición do Festival Mar de Mares
10. ↑  Diario Oficial de Galicia
11. ↑  Estudos previos
12. 1 2 3  Precedo Ledo, Andrés (1990). *La Coruña metrópoli regional* (en castelán). Fundación Caixa Galicia.

Véxase tamén
------------

|  |  |
| --- | --- |
|  | A Galipedia ten un portal sobre: ***A Coruña*** |

### Bibliografía

* Bello, José María; Barral, Dolores; Saavedra, Mª Carmen; De Artaza, Manuel Mª; Colino, Ana; Grandío, Emilio (2001). *Historia de A Coruña*. Vía Láctea Editorial. ISBN 84-89444-85-4.

### Outros artigos

* Rúa do Orzán

### Ligazóns externas

* Historia de la Zona Obelisco Arquivado 04 de marzo de 2016 en Wayback Machine.
* Mapa antigo
* Estudio MMASA; Ergosfera; Desescribir; Pescadería 20; Grupo Dodó (2011). "Pescadería. Un barrio oculto no centro". Colexio de Arquitectos de Galicia. Consultado o 24 de febreiro de 2016.